[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 20.4.2005

KOM(2005) 151 endelig

2005/0058 (CNS)

Forslag til

RÅDETS DIREKTIV

om bekæmpelse af kartoffelcystenematoder

(forelagt af Kommissionen)

BEGRUNDELSE

1. BAGGRUNDEN FOR FORSLAGET

( Begrundelse og anvendelsesområde for forslaget

Revision og opdatering af Rådets direktiv 69/465/EØF af 8. december 1969 om bekæmpelse af kartoffelnematod.

( Overordnede rammer

Overordnede foranstaltninger mod kartoffelcystenematoder, som skal gennemføres i medlemsstaterne for at få klarlagt nematodernes udbredelse, forhindre spredning af dem og bekæmpe dem.

( Eksisterende lovgivning på det område, der er omfattet af forslaget

Revision af gældende EU-retsforskrifter, som har vist sig ikke at være tilstrækkeligt effektive eller ikke er tidssvarende.

( Sammenhæng med andre politikker

Er i tråd med andre gældende direktiver om bekæmpelse af skadegørere på kartofler.

2. HØRING AF DE BERØRTE PARTER OG KONSEKVENSANALYSE

( Høring af de berørte parter

Høringsmetoder, hovedmålgrupper og respondenternes overordnede profil

Fire møder med uformelle samtaler med nationale eksperter fra de berørte medlemsstater.

Udveksling af oplysninger og synspunkter via e-mail mellem EU-repræsentanter og medlemsstaternes nationale eksperter.

Et møde med repræsentanter for European Seed Association (ESA).

Et møde med repræsentanter for Sammenslutningen af Landbrugsorganisationer i Den Europæiske Union (COPA) og Sammenslutningen af Landbrugs-andelsorganisationer i EU (COGECA).

Ingen af ovennævnte centrale organer (ESA/COPA/COGECA) rejste spørgsmål ved de grundlæggende elementer i den foreslåede tekst. De ønskede at vide, hvor store udgifterne kunne formodes at ville blive for producenterne, og Kommissionen forklarede, at man ikke ville opleve større ændringer i forhold til de foranstaltninger, der allerede var iværksat.

Kort gennemgang af input og af, hvordan disse er blevet indarbejdet

Nationale eksperter blev bedt om at udtale sig om udkastet i dets helhed og navnlig om de harmoniserede prøveudtagnings- og analyseprocedurer. Der er taget hensyn til deres svar i behørigt omfang.

( Inddragelse og udnyttelse af ekspertise

Relevante videnskabelige områder/eksperter

Eksperter i nematologi og plantesundhed.

Anvendt metode

Skriftlige og mundtlige høringer.

Væsentligste organer/eksperter, der er blevet hørt

Nationale eksperter fra de kompetente myndigheder i de berørte medlemsstater. Der blev ikke indhentet uafhængig videnskabelig rådgivning fra Den Europæiske Fødevaresikkerhedsautoritets videnskabelige panel for plantesundhed, idet autoriteten ikke i øjeblikket er i stand til at besvare spørgsmål på plantesundhedsområdet.

Videnskabelig sikkerhed: høj.

Ekspertrådgivning

Eksperterne udtalte sig om de opdaterede og harmoniserede prøveudtagnings- og analyseprocedurer.

Tiltag til at gøre ekspertrådgivningen offentligt tilgængelig

Ingen – men lovgivning, som afspejler ekspertrådgivningen, vil blive offentliggjort.

( Konsekvensanalyse

Det foreslåede direktiv vurderes generelt at ville være nogenlunde virkningsneutralt, fordi det erstatter allerede eksisterende lovgivning om bekæmpelse af kartoffelcystenematoder. På den ene side er det ikke længere obligatorisk at udrydde kartoffelcystenematoder, men derimod at klarlægge nematodernes udbredelse, forhindre spredning af dem og bekæmpe dem.

På den anden side indføres der et nyt element med undersøgelserne for kartoffelcystenematoder inden plantning af visse planter bestemt til produktion af planter til plantning. Dette er påkrævet på grund af den store risiko for, at kartoffelcystenematoder spredes fra inficerede planter bestemt til plantning via den jord, der har været i kontakt med planterne. Af samme grund vil visse planter, der dyrkes i vekseldrift med kartofler, være omfattet af kontrolforanstaltninger.

3. FORSLAGETS JURIDISKE INDHOLD

( Resumé af den foreslåede aktion

Medlemsstaterne skal gennemføre en række overordnede foranstaltninger mod kartoffelcystenematoder, såsom:

- officielle markundersøgelser, som skal sikre, at der ikke forekommer kartoffelcystenematoder i marker, hvor der opbevares eller lægges/plantes læggekartofler bestemt til produktion af læggekartofler samt visse planter bestemt til produktion af planter til plantning

- officielle survey-undersøgelser, som hvert år skal gennemføres i marker, der bruges til produktion af kartofler bortset fra kartofler til produktion af læggekartofler

- bekæmpelsesforanstaltninger, hvis der konstateres kartoffelcystenematoder

- dekontamineringsforanstaltninger

- indberetninger fra medlemsstaterne til Fællesskabet.

( Retsgrundlag

Artikel 37 i traktaten om oprettelse af Det Europæiske Fællesskab.

( Nærhedsprincippet

Nærhedsprincippet finder anvendelse, for så vidt som forslaget ikke hører ind under Fællesskabets enekompetence.

Målene med forslaget kan ikke opfyldes på tilfredsstillende vis af medlemsstaterne, hvilket skyldes følgende:

Hvis kartoffelcystenematoder ikke bekæmpes samtidig og systematisk i hele Fællesskabet, vil beskyttelsesforanstaltninger, der skal forhindre indslæbning af disse skadegørere på en medlemsstats område, kun have begrænset effekt.

En indsats på fællesskabsplan vil af nedenstående grunde være et mere effektivt redskab til at nå målene med forslaget:

Kartoffelproduktion er en vigtig del af Fællesskabets landbrugssektor, men produktionen er til stadighed truet af skadegørere. Hvis disse skadegørere ikke bekæmpes samtidig og systematisk i hele Fællesskabet, vil beskyttelsesforanstaltninger, der skal forhindre indslæbning af skadegørerne på en medlemsstats område, kun have begrænset effekt. For at sikre en sådan indsats er det nødvendigt, at medlemsstaterne træffer visse overordnede foranstaltninger mod kartoffelcystenematoder. Medlemsstaterne kan om nødvendigt træffe supplerende eller mere vidtgående foranstaltninger, forudsat at der ikke lægges hindringer i vejen for den frie bevægelighed for kartofler i Fællesskabet.

Forslaget er derfor i overensstemmelse med nærhedsprincippet.

( Proportionalitetsprincippet

Forslaget er i overensstemmelse med proportionalitetsprincippet, hvilket begrundes således:

Direktivforslaget omfatter overordnede foranstaltninger, som skal gennemføres af medlemsstaterne.

Det foreslåede direktiv giver imidlertid medlemsstaterne et vist råderum med hensyn til definitionen af "mark", "produktionsområde", "sandsynligheden for forekomst af kartoffelcystenematoder" samt fastlæggelsen af indholdet af et officielt bekæmpelsesprogram.

Finder ikke anvendelse; revision af nuværende EU-lovgivning.

( Valg af retsakt

Foreslået retsakt: direktiv.

Andre retlige instrumenter ville ikke være hensigtsmæssige, hvilket skyldes følgende forhold:

I henhold til den foreslåede tekst skal der gennemføres overordnede foranstaltninger, som skal sikre, at kartoffelcystenematoder bekæmpes og ikke spredes i Fællesskabet, og som forudsætter, at de nationale plantebeskyttelsesorganisationer etablerer nationale procedurer til gennemførelse af teksten; derfor direktivformen.

Ingen andre instrumenter end et direktiv ville være fyldestgørende i dette tilfælde.

4. BUDGETMÆSSIGE VIRKNINGER

Ingen virkninger for budgettet.

5. YDERLIGERE INFORMATION

( Ophævelse af eksisterende lovgivning

Vedtagelse af forslaget vil indebære ophævelse af eksisterende lovgivning.

( Sammenligningstabel

Medlemsstaterne skal tilsende Kommissionen de nationale bestemmelser, der sættes i kraft for at gennemføre det foreslåede direktiv, sammen med en sammenligningstabel, der viser sammenhængen mellem de pågældende bestemmelser og dette direktiv.

2005/0058 (CNS)

Forslag til

RÅDETS DIREKTIV

om bekæmpelse af kartoffelcystenematoder

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen[1],

under henvisning til udtalelse fra Europa-Parlamentet[2],

ud fra følgende betragtninger:

(1) Siden vedtagelsen af Rådets direktiv 69/465/EØF af 8. december 1969 om bekæmpelse af kartoffelnematod[3] har det biologiske mønster og epidemiologien for arter og populationer af kartoffelcystenematoder samt deres betegnelser og udbredelsesmønster ændret sig væsentligt.

(2) Kartoffelcystenematoder ( Globodera pallida (Stone) Behrens (europæiske populationer) og Globodera rostochiensis (Wollenweber) Behrens (europæiske populationer)) er kendte skadegørere på kartofler.

(3) Bestemmelserne i direktiv 69/465/EØF er blevet revurderet og fundet utilstrækkelige. Det er derfor nødvendigt at vedtage mere dækkende bestemmelser.

(4) Der skal med disse bestemmelser tages hensyn til behovet for officielle undersøgelser, som skal sikre, at der ikke forekommer kartoffelcystenematoder i marker, hvor der opbevares eller lægges/plantes læggekartofler bestemt til produktion af læggekartofler samt visse planter bestemt til produktion af planter til plantning.

(5) Der bør hvert år gennemføres officielle survey-undersøgelser i marker, der bruges til produktion af kartofler bortset fra kartofler til produktion af læggekartofler.

(6) Der bør fastlægges prøveudtagnings- og analyseprocedurer for gennemførelsen af sådanne officielle undersøgelser.

(7) Der bør tages hensyn til, hvordan patogenet spredes.

(8) Der bør i bestemmelserne tages hensyn til, at kartoffelcystenematoder traditionelt bekæmpes ved hjælp af sædskifte, da det er almindelig kendt, at populationen af nematoder kan reduceres væsentligt ved at indstille kartoffeldyrkningen i en årrække. I den senere tid er sædskifte blevet suppleret med brugen af resistente kartoffelsorter.

(9) Medlemsstaterne bør ydermere kunne træffe supplerende eller mere vidtgående foranstaltninger, forudsat at der ikke derved lægges hindringer i vejen for den frie bevægelighed for kartofler i Fællesskabet, jf. dog Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet[4]. Sådanne foranstaltninger bør meddeles til Kommissionen og de øvrige medlemsstater.

(10) Direktiv 69/465/EØF bør derfor ophæves.

(11) Da målene med den aktion, der skal gennemføres, nemlig at klarlægge kartoffelcystenematoders udbredelse, forhindre spredning af dem og bekæmpe dem, ikke kan opfyldes på tilfredsstillende vis af medlemsstaterne og derfor på grund af aktionens omfang og virkninger bedre kan gennemføres på fællesskabsplan, kan Fællesskabet vedtage foranstaltninger i overensstemmelse med nærhedsprincippet, jf. traktatens artikel 5. I overensstemmelse med proportionalitetsprincippet, jf. samme artikel, begrænser nærværende direktiv sig til det minimum, der er nødvendigt for at nå disse mål.

(12) Gennemførelsesforanstaltningerne til dette direktiv bør vedtages i henhold til Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen[5] -

UDSTEDT FØLGENDE DIREKTIV:

Kapitel I

Formål og definitioner

Artikel 1

Ved dette direktiv fastlægges foranstaltninger, som medlemsstaterne skal træffe mod Globodera pallida (Stone) Behrens (europæiske populationer) og Globodera rostochiensis (Wollenweber) Behrens (europæiske populationer), i det følgende benævnt "kartoffelcystenematoder", for at klarlægge udbredelsen af disse, forhindre spredning af dem og bekæmpe dem.

Artikel 2

I dette direktiv forstås ved:

a) "officiel" eller "officielt": oprettet/fastlagt, bemyndiget eller gennemført af en medlemsstats officielle ansvarlige organer som defineret i artikel 2, stk. 1, litra g), i direktiv 2000/29/EF

b) "resistent kartoffelsort": en sort, som under dyrkning i væsentlig grad hæmmer udviklingen af en bestemt population af kartoffelcystenematoder

c) "markundersøgelse": en metodisk gennemført procedure, der har til formål at bestemme forekomsten af kartoffelcystenematoder i en mark

d) "survey-undersøgelse": en metodisk procedure gennemført i en nærmere afgrænset periode, der har til formål at klarlægge forekomsten af kartoffelcystenematoder på en medlemsstats område.

Artikel 3

1. Medlemsstatens officielle ansvarlige organer definerer begrebet "mark" med henblik på anvendelsen af dette direktiv for at sikre, at de plantesundhedsmæssige betingelser i en mark er homogene for så vidt angår risikoen for kartoffelcystenematoder. De baserer sig i den forbindelse på anerkendte videnskabelige og statistiske principper, kartoffelcystenematodens biologi og de specifikke produktionssystemer for værtsplanterne for kartoffelcystenematoder i den pågældende medlemsstat. De nærmere kriterier for definitionen af en mark meddeles officielt til Kommissionen og de øvrige medlemsstater.

2. Yderligere bestemmelser vedrørende kriterierne for definitionen af en mark kan vedtages efter den i artikel 17, stk. 2, omtalte procedure.

Kapitel II

Påvisning

Artikel 4

1. Medlemsstaterne foreskriver, at der skal gennemføres en officiel markundersøgelse for forekomst af kartoffelcystenematoder i den mark, hvor de i bilag I opførte planter bestemt til produktion af planter til plantning eller læggekartofler bestemt til produktion af læggekartofler skal opbevares eller dyrkes.

2. Den i stk. 1 omhandlede officielle markundersøgelse gennemføres enten umiddelbart inden plantning eller tidligere; i sidstnævnte tilfælde skal der foreligge dokumentation for resultater af den pågældende markundersøgelse, som bekræfter, at kartofler og andre værtsplanter opført i punkt 1 i bilag I ikke forefandtes på tidspunktet for markundersøgelsen og ikke er blevet dyrket siden denne.

3. Resultaterne af andre end de i stk. 1 omhandlede officielle markundersøgelser, som er gennemført inden den 1. januar 2007, kan betragtes som dokumentation, jf. stk. 2.

4. Har en medlemsstats officielle ansvarlige organer fastslået, at der ikke er risiko for spredning af kartoffelcystenematoder, er den i stk. 1 omhandlede officielle markundersøgelse ikke påkrævet for:

a) plantning af planter opført i bilag I bestemt til produktion af planter til plantning til ikke-kommerciel brug på et enkelt produktionssted beliggende i et officielt afgrænset område

b) lægning af læggekartofler bestemt til produktion af udsæd af egen avl på et enkelt produktionssted beliggende i et officielt afgrænset område.

5. Medlemsstaterne sikrer, at resultaterne af de i stk. 1 og 3 omhandlede markundersøgelser registreres i et officielt register og holdes tilgængelige for Kommissionen.

Artikel 5

1. Hvis der er tale om læggekartofler bestemt til produktion af læggekartofler eller planter som opført i punkt 1 i bilag I bestemt til produktion af planter til plantning, skal den i artikel 4, stk. 1, omhandlede officielle markundersøgelse omfatte prøveudtagning og undersøgelse for forekomst af kartoffelcystenematoder i overensstemmelse med bilag II.

2. Hvis der er tale om planter opført i punkt 2 i bilag I bestemt til produktion af planter til plantning, skal den i artikel 4, stk. 1, omhandlede officielle markundersøgelse omfatte prøveudtagning og undersøgelse for forekomst af kartoffelcystenematoder i overensstemmelse med bilag II eller verifikation i overensstemmelse med afsnit I i bilag III.

Artikel 6

1. Medlemsstaterne foreskriver, at der hvert år gennemføres officielle survey-undersøgelser for forekomst af kartoffelcystenematoder i marker, der bruges til produktion af kartofler bortset fra kartofler bestemt til produktion af læggekartofler.

2. De officielle survey-undersøgelser omfatter prøveudtagning og undersøgelse for forekomst af kartoffelcystenematoder i overensstemmelse med punkt 2 i bilag II og gennemføres som angivet i afsnit II i bilag III.

3. Resultaterne af de officielle survey-undersøgelser meddeles skriftligt til Kommissionen senest den 31. december hvert år.

Artikel 7

Konstateres der ikke kartoffelcystenematoder ved den i artikel 4, stk. 1, omhandlede officielle markundersøgelse eller ved andre officielle markundersøgelser som omhandlet i artikel 4, stk. 3, sørger medlemsstatens officielle ansvarlige organer for, at der udstedes et dokument, hvoraf det fremgår, at marken er blevet undersøgt, og at der ikke er konstateret kartoffelcystenematoder.

Artikel 8

1. Konstateres der kartoffelcystenematoder ved den i artikel 4, stk. 1, omhandlede officielle markundersøgelse, sørger medlemsstatens officielle ansvarlige organer for, at der udstedes et dokument, hvoraf det fremgår, at marken er blevet undersøgt, og at der er konstateret kartoffelcystenematoder. Nærmere oplysninger om marker, som det ved den officielle markundersøgelse konstateres er inficerede med kartoffelcystenematoder, indføres i det i artikel 4, stk. 5, omhandlede officielle register.

2. Konstateres der kartoffelcystenematoder i en mark ved den i artikel 6, stk. 1, omhandlede årlige officielle survey-undersøgelse, sørger medlemsstatens officielle ansvarlige organer for, at der udstedes et dokument, hvoraf det fremgår, at marken er blevet undersøgt, og at der er konstateret kartoffelcystenematoder. Nærmere oplysninger om marker, som det ved den årlige survey-undersøgelse konstateres er inficerede med kartoffelcystenematoder, indføres i det i artikel 4, stk. 5, omhandlede officielle register.

3. Kartofler eller planter opført i bilag I, der kommer fra en mark, for hvilken der er udstedt et dokument som omhandlet i stk. 1 eller 2, eller har været i kontakt med jord, hvori der er konstateret kartoffelcystenematoder, erklæres officielt for inficerede.

Kapitel III

Bekæmpelsesforanstaltninger

Artikel 9

1. Medlemsstaterne foreskriver, at følgende skal gælde for en mark, for hvilken der er udstedt et dokument som omhandlet i artikel 8, stk. 1 eller 2:

a) Der lægges ingen kartofler bestemt til produktion af læggekartofler, herunder udsæd af egen avl.

b) Der plantes eller oplagres ingen planter opført i bilag I bestemt til genudplantning. Planter opført i punkt 2 i bilag I kan dog plantes i den pågældende mark, under forudsætning af at disse planter vil blive underkastet de i afsnit III, del A, i bilag III omhandlede officielt godkendte foranstaltninger, sådan at der ikke er nogen påviselig risiko for spredning af kartoffelcystenematoder.

2. Medlemsstaterne officielle ansvarlige organ foreskriver, at marker, der skal bruges til lægning af kartofler bortset fra kartofler bestemt til produktion af læggekartofler, og for hvilke der er udstedt et dokument som omhandlet i artikel 8, stk. 1 eller 2, skal være omfattet af et officielt bekæmpelsesprogram til udryddelse af kartoffelcystenematoder.

Dette program skal, under hensyntagen til produktions- og markedsføringssystemet for værtsplanterne for kartoffelcystenematoder i den pågældende medlemsstat og til de karakteristika, der kendetegner forekommende kartoffelcystenematoder, omfatte brug af resistente kartoffelsorter med de højeste resistensniveauer, der er til rådighed, jf. afsnit I i bilag IV. Programmet skal meddeles skriftligt til Kommissionen og de øvrige medlemsstater for at sikre sammenlignelige sikkerhedsniveauer medlemsstaterne imellem.

Kartoffelsorternes resistensniveau skal fastlægges i tal i overensstemmelse med standardskalaen i afsnit I i bilag IV. Undersøgelser for resistens gennemføres i henhold til protokollen i afsnit II i bilag IV.

Artikel 10

1. Medlemsstaterne foreskriver, at følgende skal gælde for kartofler eller planter opført i bilag I, som er erklæret for inficerede i henhold til artikel 8, stk. 3:

a) Læggekartofler, herunder udsæd af egen avl, må ikke lægges, medmindre de er blevet dekontamineret under en medlemsstats officielle ansvarlige organers tilsyn efter en passende metode fastlagt i henhold til stk. 2 på grundlag af videnskabelig dokumentation for, at der ikke er risiko for spredning af kartoffelcystenematoder.

b) Kartofler bestemt til industriel forarbejdning eller sortering skal være omfattet af officielt godkendte foranstaltninger i overensstemmelse med afsnit III, del B, i bilag III.

c) Planter opført i bilag I må ikke plantes, medmindre de er blevet underkastet de i afsnit III, del A, i bilag III omhandlede officielt godkendte foranstaltninger, sådan at de ikke længere er inficerede.

2. Specifikationerne for de i stk. 1, litra a), omtalte metoder fastlægges efter den i artikel 17, stk. 2, omtalte procedure.

Artikel 11

1. Uden at artikel 16, stk. 1, i direktiv 2000/29/EF berøres, sørger medlemsstaterne for, at mistanke om eller bekræftet forekomst af kartoffelcystenematoder på deres område som følge af nedbrydning af eller ændringer i en resistent kartoffelsorts resistens i forbindelse med en usædvanlig ændring i sammensætningen af en nematodeart, en patotype eller en virulensgruppe, indberettes til deres respektive officielle ansvarlige organer.

2. Medlemsstaterne foreskriver, at den pågældende kartoffelcystenematodeart og, hvor det er relevant, patotype eller virulensgruppe bestemmes og bekræftes efter passende metoder i alle tilfælde, der indberettes i henhold til stk. 1.

3. Nærmere oplysninger om bekræftelser som omhandlet i stk. 2 meddeles hvert år skriftligt til Kommissionen og de øvrige medlemsstater senest den 31. december.

4. De i stk. 2 omtalte passende metoder kan fastlægges efter den i artikel 17, stk. 2, omtalte procedure.

Artikel 12

Medlemsstaterne sender senest den 31. december hvert år Kommissionen og de øvrige medlemsstater en liste over alle de kartoffelsorter, de har godkendt til markedsføring i det efterfølgende år, og som de på grundlag af officielle markundersøgelser har konstateret er resistente over for kartoffelcystenematoder. De angiver, hvilke patotyper eller virulensgrupper de pågældende sorter er resistente over for, resistensniveauet over for de pågældende patotyper eller virulensgrupper samt året for bestemmelse af dette niveau.

Artikel 13

Bekræftes forekomst af kartoffelcystenematoder ikke efter gennemførelsen af de i afsnit III, del C, i bilag III omhandlede officielt godkendte foranstaltninger, sørger den pågældende medlemsstats officielle ansvarlige organer for, at det i artikel 4, stk. 5, omhandlede officielle register opdateres, og at eventuelle restriktioner, som den pågældende mark måtte være omfattet af, ophæves.

Artikel 14

Uden at artikel 3 og 5 i direktiv 2000/29/EF berøres, kan medlemsstaterne tillade, at der med henblik på forsøg, forskning eller planteforædling dispenseres fra bestemmelserne i nærværende direktivs artikel 9 og 10, jf. Kommissionens direktiv 95/44/EF[6].

Kapitel IV

Almindelige og afsluttende bestemmelser

Artikel 15

Medlemsstaterne kan vedtage supplerende eller mere vidtgående bestemmelser vedrørende deres egen produktion, som måtte være nødvendige for at bekæmpe kartoffelcystenematoder eller for at forhindre sådanne i at sprede sig, under forudsætning af at de er i overensstemmelse med direktiv 2000/29/EF.

Sådanne foranstaltninger meddeles skriftligt til Kommissionen og de øvrige medlemsstater.

Artikel 16

Ændringer i bilagene på grundlag af ny videnskabelig eller teknisk viden vedtages efter den i artikel 17, stk. 2, omtalte procedure.

Artikel 17

1. Kommissionen bistås af Den Stående Komité for Plantesundhed, i det følgende benævnt "komitéen".

2. Når der henvises til dette stykke, finder artikel 5 og 7 i afgørelse 1999/468/EF anvendelse.

Den i artikel 5, stk. 6, i afgørelse 1999/468/EF omhandlede frist fastsættes til tre måneder.

3. Komitéen vedtager selv sin forretningsorden.

Artikel 18

1. Medlemsstaterne vedtager og offentliggør senest den 31. december 2006 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.

De anvender disse bestemmelser fra den 1. januar 2007.

Bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne tilsender Kommissionen de vigtigste nationale bestemmelser, som de udsteder på det område, der er omfattet af dette direktiv.

Artikel 19

Direktiv 69/465/EØF ophæves med virkning fra den 1. januar 2007.

Artikel 20

Dette direktiv træder i kraft på tyvendedagen efter offentliggørelsen i Den Europæiske Unions Tidende .

Dette direktiv er rettet til medlemsstaterne.

Udfærdiget i Bruxelles, den .

På Rådets vegne

Formand

BILAG I

Liste over de i artikel 4, stk. 1, 2 og 4, artikel 5, stk. 1 og 2, artikel 8, stk. 3, artikel 9, stk. 1, litra b), og artikel 10, stk. 1, omtalte planter.

1. Værtsplanter med rod:

Capsicum spp.,

Lycopersicon lycopersicum (L.) Karsten ex Farw.,

Solanum melongena L .

2. a) Andre planter med rod:

Allium porrum L.,

Beta vulgaris L.,

Brassica spp.,

Fragaria L..

2. b) Løg, dyrket i jord og bestemt til plantning, dog ikke løg, for hvilke det ved deres emballering eller på anden måde er godtgjort, at de er bestemt til direkte salg til endelige forbrugere, som ikke beskæftiger sig med erhvervsproduktion af planter eller afskårne blomster, af:

Allium ascalonicum L.,

Allium cepa L.,

Dahlia spp.,

Gladiolus Tourn. Ex L.,

Hyacinthus spp.,

Iris spp.,

Lilium spp.,

Narcissus L.,

Tulipa L..

BILAG II

1. For prøveudtagnings- og analysearbejde i forbindelse med den officielle markundersøgelse som omhandlet i artikel 5, stk. 1 og 2, gælder følgende:

a) Der udtages en jordprøve med en standardstørrelse på mindst 1 500 ml jord pr. hektar indsamlet fra mindst 100 kerneprøver pr. hektar, om muligt i et feltinddelt rektangel af mindst fem meters bredde og højst 20 meters længde mellem prøveudtagningssteder, der dækker hele marken. Hele prøven bruges til videre undersøgelser, dvs. udtagning af cyster og bestemmelse af art samt, hvis det er relevant, af patotype/virulensgruppe.

b) Analysearbejdet skal omfatte metoder til udtagning af kartoffelcystenematoder som beskrevet i tillæg 1 til "Phytosanitary procedures for Globodera pallida and Globodera rostochiensis : Soil sampling methods" (PM 3/30 (1), EPPO standards) eller bioassay-metoden.

2. For prøveudtagnings- og analysearbejde i forbindelse med den officielle survey-undersøgelse som omhandlet i artikel 6, stk. 2, gælder følgende:

a) Prøveudtagningen skal bestå i

- den i punkt 1 beskrevne prøveudtagning med en jordprøvestørrelse på mindst 400 ml pr. hektar

eller

- målrettet prøveudtagning af mindst 400 ml jord efter visuel undersøgelse af rødder, hvis der er visuelle symptomer

eller

- prøveudtagning efter høst af mindst 400 ml jord, der har været i kontakt med kartoflerne, forudsat at det muligt at spore den mark, hvor kartoflerne er blevet dyrket

b) analyserne skal omfatte de i punkt 1 omhandlede procedurer.

3. Som undtagelse fra det i punkt 1 fastsatte om prøvestørrelsen kan denne reduceres til mindst 400 ml jord pr. hektar, forudsat at

a) der er dokumentation for, at kartofler og andre værtsplanter som opført i punkt 1 i bilag I ikke er blevet dyrket og ikke har forekommet i den pågældende mark i seks år forud for den officielle markundersøgelse

eller

b) der ikke er konstateret kartoffelcystenematoder i prøver på 1 500 ml jord pr. hektar ved de to seneste officielle markundersøgelser, og kartofler og andre værtsplanter som opført i punkt 1 i bilag I ikke er blevet dyrket og ikke har forekommet efter den første af disse to officielle markundersøgelser

eller

c) der ikke er konstateret cyster af kartoffelcystenematoder (med eller uden levende indhold) ved den seneste officielle markundersøgelse, som skal være blevet gennemført med en prøvestørrelse på mindst 1 500 ml jord pr. hektar, og kartofler og andre værtsplanter som opført i punkt 1 i bilag I ikke er blevet dyrket og ikke har forekommet i marken siden den seneste officielle markundersøgelse.

Resultaterne af andre officielle markundersøgelser gennemført inden datoen for dette direktivs ikrafttræden kan betragtes som officielle markundersøgelser som omtalt i litra b) og c).

Reduceret prøvestørrelse kan fortsat anvendes i de efterfølgende officielle markundersøgelser som omhandlet i artikel 4, stk. 1, indtil der er konstateret kartoffelcystenematoder i den pågældende mark.

BILAG III

AFSNIT I

Verifikation

I overensstemmelse med artikel 5, stk. 2, skal den i artikel 4, stk. 1, omhandlede officielle markundersøgelse godtgøre, at et af følgende kriterier er opfyldt på verifikationstidspunktet:

- Der har i henhold til resultaterne af passende, officielt godkendte undersøgelser ikke forekommet kartoffelcystenematoder i marken i de seneste 12 år,

eller

- det vides, at der ikke er blevet dyrket kartofler eller andre værtsplanter som opført i punkt 1 i bilag I i marken i de seneste 12 år.

AFSNIT II

Survey-undersøgelser

De i artikel 6, stk. 1, omhandlede officielle survey-undersøgelser gennemføres på mindst 0,5 % af det areal, der bruges til produktion af kartofler, og som ikke er bestemt til produktion af læggekartofler.

AFSNIT III

Officielle foranstaltninger

A. De i artikel 9, stk. 1, litra b), og artikel 10, stk. 1, litra c), omtalte officielt godkendte foranstaltninger består i følgende:

1. Bekæmpelse af skadegørere efter passende metoder, som sikrer, at der ikke er nogen påviselig risiko for spredning af kartoffelcystenematoderne.

2. Fjernelse af så megen jord som muligt ved afvaskning eller afbørstning, sådan at der ikke er nogen påviselig risiko for spredning af kartoffelcystenematoderne.

B. De i artikel 10, stk. 1, litra b), omtalte officielt godkendte foranstaltninger består i direkte, øjeblikkelig levering til et forarbejdnings- eller sorteringsanlæg med passende og officielt godkendte faciliteter til bortskaffelse af affald, for hvilket det er fastslået, at der ikke er nogen risiko for spredning af kartoffelcystenematoderne.

C. De i artikel 13 omtalte officielt godkendte foranstaltninger består i officiel udtagning af nye prøver i den mark, for hvilken der er udstedt et dokument som omhandlet i artikel 8, stk. 1 eller 2, samt undersøgelser efter de i bilag II angivne metoder efter mindst seks år regnet fra det tidspunkt, hvor forekomsten af kartoffelcystenematoder er endeligt bekræftet, eller hvor der sidst er dyrket kartofler på marken. Dette tidsrum kan forkortes til mindst tre år, hvis der er truffet passende, officielt godkendte foranstaltninger.

BILAG IV

AFSNIT I

RESISTENSNIVEAU

Graden af kartoflers modtagelighed for kartoffelcystenematoder angives med en værdi i overensstemmelse med nedenstående standardskala, jf. artikel 2, stk. b.

Værdien 9 angiver det højeste resistensniveau.

Relativ modtagelighed (%) | Værdi |

< 1 | 9 |

1,1 – 3 | 8 |

3,1 – 5 | 7 |

5,1 – 10 | 6 |

10,1 – 15 | 5 |

15,1 – 25 | 4 |

25,1 – 50 | 3 |

50,1 – 100 | 2 |

> 100 | 1 |

AFSNIT II

PROTOKOL FOR RESISTENSTEST

1. Testen udføres under karantæneforhold enten udenfor, i væksthus eller i klimakammer.

2. Testen udføres i potter, der hver indeholder mindst én liter jord (eller passende vækstmedium).

3. Jordens temperatur må ikke på noget tidspunkt under testen nå op over 25 °C, og der skal sørges for passende vanding.

4. Ved plantning af test- eller kontrolsorten bruges en "kartoffelprop" med øje fra hver test- eller kontrolsort. Alle stængler på nær én bør fjernes.

5. Kartoffelsorten "Desirée" bruges som standardkontrolsort med kendt modtagelighed i alle test. Der kan suppleres med supplerende, fuldt modtagelige kontrolsorter af lokal betydning til intern kontrol. Standardkontrolsorten kan udskiftes, hvis forskning viser, at andre sorter er enten mere velegnede eller lettere tilgængelige.

6. Følgende standardpopulationer af kartoffelcystenematoder anvendes over for patotyperne Ro1, Ro5, Pa1 og Pa3:

Ro1: Ecosse-populationen

Ro5: Harmerz-populationen

Pa1: Scottish-populationen

Pa3: Chavornay-populationen.

Der kan suppleres med andre populationer af kartoffelcystenematoder af lokal betydning.

7. Standardpopulationens identitet kontrolleres efter passende metoder. Der bør anvendes mindst to resistente sorter eller to forskellige (differentielle) standardkloner med kendt resistensniveau i testforsøgene.

8. Kartoffelcystenematodepodestoffet (Pi) skal bestå af i alt fem infektiøse æg og juvenile nematoder pr. ml jord. Antallet af kartoffelcystenematoder, der skal podes pr. ml jord, bør fastsættes ved hjælp af udklækningsforsøg. Kartoffelcystenematoderne kan indpodes som cyster eller som en opløsning med en kombination af æg og juvenile nematoder.

9. Cysteindholdet af kartoffelcystenematoden, der anvendes som podestof, skal have en levedygtighed på mindst 70 %. Cysterne bør være 6-24 måneder gamle og opbevares i mindst fire måneder ved 4 °C umiddelbart inden brug.

10. Testen skal udføres med mindst fire gentagelser (potter) pr. undersøgt kombination af kartoffelcystenematodepopulation og kartoffelsort. Testen bør udføres med mindst 10 gentagelser (replikater) for standardkontrolsorten.

11. Testen skal vare mindst tre måneder, og modenhedsstadiet for hunner i udvikling skal kontrolleres, inden forsøget afsluttes.

12. Der udtages cyster af kartoffelcystenematoder fra de fire replikater og foretages en særskilt tælling for hver enkelt potte.

13. Den endelige population (Ep) på standardkontrolsorten ved slutningen af resistenstesten bestemmes ved at tælle alle cyster fra alle replikater samt æg og juvenile nematoder fra mindst fire replikater.

14. Der skal opnås en formeringshastighed på mindst 20x (Ep/Ip) på standardkontrolsorten.

15. Variationskoefficienten (VK) på standardkontrolsorten må ikke overstige 35 %.

16. Den undersøgte kartoffelsorts relative modtagelighed i forhold til standardkontrolsorten skal bestemmes og udtrykkes som en procentsats efter følgende formel:

Ep testsort/Ep standardkontrolsort med kendt modtagelighed x 100 %.

17. Hvis en kartoffelsort har en relativ modtagelighed på over 3 %, er det tilstrækkeligt med tællinger af cyster. Ligger den relative modtagelighed på under 3 %, skal der ud over cyster også tælles æg og juvenile nematoder.

18. Hvis det af resultaterne af test udført i det første år fremgår, at en sort er fuldt modtagelig for en patotype, er en gentagelse af disse test i et år mere ikke påkrævet.

19. Testresultaterne skal bekræftes af mindst én anden test udført i et andet år. På grundlag af den matematiske middelværdi af den relative modtagelighed i de to år udledes modtagelighedsværdien i henhold til standardskalaen.

[1] EFT C af , s. .

[2] EFT C af , s. .

[3] EFT L 323 af 24.12.1969, s. 3.

[4] EFT L 169 af 10.7.2000, s. 1. Senest ændret ved Kommissionens direktiv 2005/16/EF (EUT L 57 af 3.3.2005, s. 19).

[5] EFT L 184 af 17.7.1999, s. 23.

[6] EFT L 184 af 3.8.1995, s. 34.